Date: 1422
Issuing place: Viborg
Country: Suomi
Language: saksa
Document type: Paikallishallinto, Kirjeet

Vruntlike grote thovor gescreven und wes ik gudes vormacht tho juwer beheglicheit. Ersamen, lewen vrundes. Wellet weten, dat ik juwer ersamheit breff und beger wol vornomen hebbe, dat ik tho juwer ersamheit wolde senden min vulmechtighe bot, de mit Hans Purin tho rechte gingghe van myner wegen. Wetet, leven vrundes, dat ik willen hadde selwen tho juu komende uppe suntte Johans dach nuu negest thokomende umme de sake des vorgescrevenen Purins und umme ander sake, welket ik leider nuu nicht bybringen kan, wente my dat nuu benempt mynes gnedigen heren, des koningges, werff unde bot, also juwe ersamheit dat wol derkennen kan, dat ik in der wiis myner alle weghe selwen nicht mechtich sy. Anders jemande sylke dreplyke sake und grofwe schult tho befelende, des befrychte yk, dat ik darane mochte vorsymet werden an myme rechte. Hirumme, leven vrundes, prowet dat beste und latet den vorgescrevenen Purin und sin gut nicht uut juwer stat und uut juwer besettinghe, so langghe dat Got wil, dat ik mit em tho worde kone komen vor juu edder vor ander heren edder stedhe, dar ik recht mit eme moghe bruken; dat wil ik vruntlyken kegen juu vorschylden. Item wetet, lewen vrundes, dat de ergenantte Purin heft sik vorwilkoret und bebrefwet vor dem radhe tho Kalmar und vor anderen guden luden, dat he uut mynes gnedigen heren, des koningges, rechte nicht wolde varen, he wer mit rechte van myr gescheden. Des is he siner lofthe und sines brewes nederfellich worden. Isset ofwer sake, leven vrundes, dat de vorgescrevene Purin icht sinen breff und lofthe richtten wil, so schal juwe ersamheit myner vulmechtich sin, den ergenantten Purin tho feligende van myner wegen vor my und alle myne vrunde, de umme mynen wellen don und laten wellen, synder alle arch, dat he mit my tho rechte gha, dar de sake upgestaen sint, dat see dar mit rechtte affgelecht werde; wes em edder my dat recht gift, dar wil ik my alle weghe gerne an genogen laten. Isset ofwer sake, dat he des nicht doen wil, so schal juwer ersamheit dat witlik sin, yk wil my Got tho hylpe nemen und myne herschop und wil eme und sinen vorhegers dat myne affmanen, vor ik kan, des wil ik unforweten sin. Item wetet, lewen vrundes, also ik juwer ersamheit er gescreven hebbe, dat gy juwe borger darane vorwaren, dat see Godes viende und mynes gnedigen heren, des koningges, und der meinen kerstenheit viende, alzo de Ryssen, dat see de nichtt en sterken, also see plegen tho donde, besunderen dor mynes gnedigen heren water und strant, so langghe dat ik my van mynes gnedigen heren, des koningges, gnade wegen mit den Ryssen bet vorwete, wo ik mit en darane sy. Hedden de vorgescrevene juwe borgers und ander lyde jar lank den roggen tho hus beholden, also dat solt, see hedden der Ryssen mer mede gedodet, wenne hundert dusent man uppe andere tiit doen konen. Hirumme, lewen vrundes, ramet noch des besten und helpet vorstyren, dat de heiden den kersten nicht ofwer dat howet wassen. Vordermer hebbe ik heren Willam und Johan van der Marwe yterliker befolen, juu myntliken berichten, wenne ik juu thoscrywe. Hirvan begere ik ein gotlik antwart mit den ersten van juwer ersamheit, dat by dessen vorgescrevenen saken, also ik juu vele gudes thobelowe und also gy my hebben wellen, ofte sik dat also gefalle. Gode almechtighe siit befolen tho ewigen tiden. Bedet tho my also tho juwem guden vrunde. Kan ik icht umme juwen wellen don mit geliik und mit eren, dar wellet myner nicht ane sparen. Gescreven tho Wiborch des mandages vor suntte Hinrikes dach. By my Kersten Niclesson, ritter. Adress: Den ersamen, vorsichtigen, wisen luden, borgermesteren unde ratmannen tho Revel, kome desse breff mit werdicheit etc.